**Rondelul Crivăţului**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rondelul Crivăţului

Crivăţ crunt din Răsărit

Ce-ai venit cu viscol tare,

Mari troiene de ninsoare

Peste tot le-ai răspândit!

Pământu’ întreg l-ai albit

Cu neaua-ţi strălucitoare,

Crivăţ crunt din Răsărit

Ce-ai venit cu viscol tare!

Satu’ întreg pare amorţit

Ca o insulă-ntr-o mare -

Albă-n valuri trecătoare,

Ce straşnic s-au îndesit

Crivăţ crunt din Răsărit,

Ce-ai venit cu viscol tare!

Flavius Laurian Duverna

30 ianuarie 2019